**Szentendre Város Önkormányzat Polgármesterének**

**3/2021. (II.04) önkormányzati rendelete**

**a kötelező maszkviselésről szóló 43/2020. (XI.11.) önkormányzati rendelet módosításáról**

Szentendre Város Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján, a veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendelet 27. § a) pontjában kapott felhatalmazás alapján a Képviselő-testületnek az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 12. pontjában meghatározott feladatkörében eljárva következőket rendeli el:

1.§

1. A kötelező maszkviselésről szóló 43/2020. (XI.11.) önkormányzati rendelet (a továbbiakban: R.) 1.§-a helyébe a következő rendelkezés lép:

„1.§ E rendelet hatálya a Szentendre belterületén közterületen tartózkodó - az értelmi vagy pszichoszociális fogyatékossággal, illetve az autizmus spektrumzavarral élő személyek kivételével – hatodik életévüket betöltött személyekre terjed ki.”

1. A R. 4.§-ában az „a veszélyhelyzet kihirdetéséről szóló 478/2020. (XI.3.) Korm. rendelet szerinti” szövegrész helyébe az „az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus-világjárvány miatti” szövegrész lép.

2.§

E rendelet 2021. február 8-án lép hatályba.

Szentendre, 2021. február 2.

 **Fülöp Zsolt dr. Schramm Gábor**

 polgármester jegyző

**Záradék:**

A rendelet 2021. február 4-én került kihirdetésre.

 **dr. Schramm Gábor**

 jegyző

**Előzetes hatásvizsgálat és indokolás**

a kötelező maszkviselésről szóló 43/2020. (XI.11.) önkormányzati rendelet módosításáról szóló rendelethez

**Előzetes hatásvizsgálat**

**A tervezett jogszabály hatásai:**

**1. A várható társadalmi, gazdasági, költségvetési hatások:**

A rendeletmódosításnak nincs hatása a költségvetésre. A közterületi kötelező maszkviselés az eddigi tapasztalatok alapján hatékony eszköznek bizonyult a koronavírus világjárvány elleni védekezésben, ezért indokolt a szabályozást a központi szabályozással összhangban továbbra is fenntartani.

**2. A várható környezeti és egészségi következmények:**

A maszkviselés lassíthatja a járvány terjedését, kisebb a közterületen történő megfertőződés esélye.

**3. A jogszabály-tervezet adminisztratív terheket befolyásoló hatásai:**

A jogszabály-tervezetnek nincs ilyen hatása.

**4. A jogszabály megalkotásának szükségessége, a jogalkotás elmaradásának várható következményei:**

A 484/2020. (XI.10.) Korm. rendelet felhatalmazást ad a 10 000 fő feletti lakosságszámú települések esetén a települési önkormányzat polgármesterének, hogy határozza meg a település azon területeit, ahol közterületen is kötelező maszkot viselni. A felhatalmazás egyben kötelezettséget is jelent a jogalkotásra. 2021. február 8-án hatályba lép a 26/2021. (I.29.) Korm. rendelet és ezzel egyidejűleg hatályát veszti a veszélyhelyzet kihirdetéséről szóló 478/2020. (XI.3.) Korm. rendelet, amelynek hatályvesztése a kötelező maszkviselésről szóló 43/2020. (XI.11.) önkormányzati rendelet hatályvesztését is jelenti. A Kormány a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Korm. rendelettel 2021. február 8-tól ismételten veszélyhelyzetet hirdet ki és meghosszabbítja a korlátozó intézkedések alkalmazhatóságának határidejét. Annak érdekében, hogy 2021. február 8-ától továbbra is kötelező legyen Szentendrén közterületen a maszkviselés, szükség van a rendeletmódosításra.

**5. A jogszabály alkalmazásához szükséges személyi, szervezeti, tárgyi és pénzügyi feltételek:**

Nincs szükség többletfeltételekre.

**Általános indokolás**

A veszélyhelyzet kihirdetéséről szóló 478/2020. (XI.3.) Korm. rendelet 2021. február 8-án hatályát veszti, helyette a Kormány a 27/2021. (I.29.) Korm. rendelettel ismét veszélyhelyzetet hirdet ki és egyben újból hatályba lépteti a 478/2020. (XI.3.) Korm. rendelet hatálya alatt elfogadott egyes kormányrendeleteket, illetve meghosszabbítja azok alkalmazhatóságát. Az újbóli hatálybaléptetés, illetve az alkalmazhatóság meghosszabbítása többek között a veszélyhelyzet idején alkalmazandó védelmi intézkedések második üteméről szóló 484/2020 (XI.10.) Korm. rendeletet is érinti. E Korm. rendelet ad felhatalmazást a 10 000 főnél nagyobb települések esetén a települési polgármesternek arra, hogy önkormányzati rendeletben meghatározza azokat a területeket, ahol kötelező maszkot viselni. Ahhoz, hogy a kötelező maszkviselésről szóló 43/2020. (XI.11.) önkormányzati rendelet hatályban maradjon, módosítani szükséges.

**Részletes indokolás**

1.§-hoz

Az (1) bekezdés pontosítja és a 484/2020. (XI.10.) Korm. rendelettel összhangban határozza meg a 43/2020. (XI.11.) önkormányzati rendelet személyi hatályát, így az önkormányzati rendelet hatálya a módosítás következtében nem terjed ki a Szentendre belterületén közterületen tartózkodó 6. éven alatti gyermekekre, valamint az értelmi vagy pszichoszociális fogyatékossággal, illetve az autizmus spektrumzavarral élő személyekre.

A (2) bekezdés módosítja a hatályvesztést időpontját. Az önkormányzati rendelet így legkésőbb a koronavírus-világjárvány miatti veszélyhelyzet megszűnéséig marad hatályban.

2.§-hoz

E § a módosító rendelet hatálybalépésről rendelkezik, ami igazodik a 27/2020. (I.29.) Korm. rendelet hatálybalépéséhez.